ΓΡΑΠΤΗ ΕΡΩΤΗΣΗ E-0302/98

υποβολή: Maartje van Putten (PSE) προς την Επιτροπή

(17 Φεβρουαρίου 1998)

Θέμα: Παράνομη απόρριψη δηλητηριωδών αποβλήτων προερχομένων από την ΕΕ στο Μογκαντίσου, στη Σομαλία

Με αφορμή τη Συνθήκη της Βασιλείας σχετικά με τον έλεγχο της διασυνοριακής μεταφοράς επικίνδυνων υλών, μπορεί η Επιτροπή να απαντήσει στις ακόλουθες ερωτήσεις:

1. Έχει πληροφορηθεί η Επιτροπή ότι μία ιταλική επιχείρηση, παραδίδοντας όπλα σε σομαλούς αρχηγούς συμμοριών, έχει λάβει την άδειά τους να απορρίπτει δηλητηριώδη απόβλητα προερχόμενα από γερμανικούς, γαλλικούς και ιταλικούς θερμοπυρηνικούς σταθμούς, καθώς και από νοσοκομεία, σε περιοχές που βρίσκονται κάτω από τον έλεγχο των συμμοριών αυτών, έτσι ώστε όλη η περιφέρεια από Μέρκα σε Σχέλεμποντ να καλύπτεται από δεκάδες χιλιάδες τόνους δηλητηριώδη απόβλητα;

2. Εάν ναι, σε ποιες ενέργειες έχει προβεί η Επιτροπή για να αποτραπεί στο μέλλον μία τέτοια απόρριψη αποβλήτων και για να ανακληθούν στην τάξη οι υπεύθυνοι;

Απάντηση της καςBjerregaard εξ ονόματος της Επιτροπής

(14 Μαΐου 1998)

1. Η Επιτροπή δεν έχει ενημερωθεί, και ως εκ τούτου δεν έχει επίγνωση αναφορών ότι μια ιταλική εταιρία συνομολόγησε συμφωνία για την απόρριψη τοξικών αποβλήτων από γερμανικούς, γαλλικούς και ιταλικούς πυρηνικούς σταθμούς ηλεκτροπαραγωγής και νοσοκομεία σε περιοχές της Σομαλίας, με αντάλλαγμα την προμήθεια όπλων. Η Επιτροπή δεν έχει ενημερωθεί για τοξικά απόβλητα που πιθανώς να απορρίφθηκαν μεταξύ Merca και Shelembod.

2. Η Επιτροπή τονίζει ότι οι εξαγωγές επικίνδυνων νοσοκομειακών αποβλήτων από την Κοινότητα ρυθμίζονται από τον κανονισμό του Συμβουλίου (ΕΟΚ) 259/93 σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και κατά την έξοδό τους απάυτήν(1), με τον οποίο οι απαιτήσεις της σύμβασης της Βασιλείας ενσωματώνονται στο κοινοτικό δίκαιο. Με βάση τον ανωτέρω κανονισμό, ο οποίος ισχύει για ραδιενεργά απόβλητα, απαγορεύονται οι πάσης φύσεως εξαγωγές αποβλήτων για τελική διάθεση, με εξαίρεση την εξαγωγή τους προς τις χώρες της Ευρωπαϊκής Ζώνης Ελευθέρων Συναλλαγών (ΕΖΕΣ), οι οποίες αποτελούν επίσης συμβαλλόμενα μέρη της σύμβασης της Βασιλείας. Επιπλέον, ομοίως απαγορεύονται οι εξαγωγές επικίνδυνων αποβλήτων που προορίζονται για ανάκτηση, προς τις χώρες της Αφρικής, της Καραϊβικής και του Ειρηνικού (ΑΚΕ) και, μετά την 1η Ιανουαρίου 1998, προς όλες τις χώρες που δεν ανήκουν στον Οργανισμό Οικονομικής Συνεργασίας και Ανάπτυξης (ΟΟΣΑ).

Ως εκ τούτου, οποιαδήποτε εξαγωγή επικίνδυνων αποβλήτων από την Κοινότητα προς τη Σομαλία θα συνιστούσε παράνομο εμπόριο. Ο κανονισμός του Συμβουλίου (ΕΟΚ) 259/93 ορίζει ότι όταν το παράνομο εμπόριο υπάγεται στην ευθύνη του κοινοποιούντος μέρους, η αρμόδια αρχή αποστολής διασφαλίζει την ανάληψη των υπόψη αποβλήτων από τον κοινοποιούντα φορέα ή, αν είναι ανάγκη, από την ίδια την αρμόδια αρχή, στην κατάσταση αποστολής, ή σε περίπτωση πρακτικής αδυναμίας, την κατ'άλλο τρόπο διάθεση των αποβλήτων ή ανάκτηση κατά υγιή από περιβαλλοντικής σκοπιάς τρόπο, εντός 30 ημερών από το χρόνο ενημέρωσης της αρμόδιας αρχής για την παράνομη διακίνηση ή στο χρονικό διάστημα που θα συμφωνηθεί μεταξύ των οικείων αρμόδιων αρχών.

Η Επιτροπή τονίζει επίσης ότι οι εξαγωγές ραδιενεργών αποβλήτων από την Κοινότητα ρυθμίζονται από την οδηγία της Επιτροπής 92/3/Ευρατόμ για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών, καθώς και προς και από την Κοινότητα(2). Σύμφωνα με την ανωτέρω οδηγία, απαγορεύονται μετά την 1η Ιανουαρίου 1994 οι αποστολές ραδιενεργών αποβλήτων σε κράτος που αποτελεί συμβαλλόμενο μέρος στην τέταρτη σύμβαση μεταξύ ΑΚΕ και Κοινότητας. Ως εκ τούτου, τυχόν εξαγωγή ραδιενεργών αποβλήτων από την Κοινότητα προς τη Σομαλία θα συνιστούσε επίσης παράνομο εμπόριο. Η οδηγία 92/3/Ευρατόμ ορίζει ότι αν οι όροι αποστολής των φορτίων δεν ανταποκρίνονται προς τις διατάξεις της οδηγίας, οι αρχές του κράτους μέλους αποστολής διασφαλίζουν την επιστροφή των υπόψη ραδιενεργών αποβλήτων στον κάτοχό τους.

Η Επιτροπή ζήτησε γραπτώς από τις γερμανικές, τις γαλλικές και τις ιταλικές αρχές πληροφορίες σχετικά με τις μνημονευθείσες αναφορές.

(1) ΕΕ L 30, 6.2.1993.

(2) ΕΕ L 35, 12.2.1992.